Astăzi, la București, a avut loc o negociere pentru stabilirea candidaților Alianței Dreapta Unită (ADU) în teritoriu. În urma întâlnirii la care au participat cei trei președinți ai partidelor care formează alianța electorală, Ludovic Orban (Forța Dreptei), Eugen Tomac (PMP) și Cătălin Drulă (USR) a fost nominalizat și candidatul la președinția Consiliului Județean Prahova.
Surse politice au confirmat pentru Observatorul Prahovean că a fost nominalizat drept candidat unic al Alianței Dreapta Unită președintele organizației Forța Dreptei Prahova, deputatul George Ionescu.
Pentru ca această candidatură să devină oficială este nevoie însă și de o decizie a organizațiilor județene a celor trei partide.
În cazul în care acest lucru nu se va întâmpla, este posibil ca din partea alianței să participe la alegerile din 9 iunie mai mulți candidați.